חוק חובת אזהרה בפרסום ובשיווק של הלוואה (תיקוני חקיקה), התשע"ז-2017
הצעת חוק פרטית, הכנסת ה-20
פורסם: ספר החוקים, חוברת 2608, עמ' 446, 2017-03-01T00:00:00+02:00
חוק חובת אזהרה בפרסום ובשיווק של הלוואה (תיקוני חקיקה), התשע"ז–2017 (להלן – החוק) אושר בקריאה השניה ובקריאה השלישית ביום כ"ה בשבט התשע"ז (21 בפברואר 2017).
החוק מתקן את חוק הבנקאות (שירות ללקוח), התשמ"א-1981, את חוק הסדרת הלוואות חוץ בנקאיות, התשנ"ג-1993 ואת חוק הפיקוח על שירותים פיננסיים (שירותים פיננסיים מוסדרים), התשע"ו-2016 (להלן – חוק הפיקוח על שירותים פיננסיים מוסדרים), וקובע בכל החוקים האמורים, כי תאגיד בנקאי, מלווה נותן שירותים פיננסיים, לפי העניין, המפרסם פרסומת או נוקט דרך שיווק אחרת המעודדים נטילת הלוואה או אשראי, יכלול בפרסומת או בדרך השיווק את שם המלווה או נותן האשראי ויצרף אזהרה בנוסח זה: "אי־עמידה בפירעון ההלוואה עלול לגרור חיוב בריבית פיגורים והליכי הוצאה לפועל."
החובה לפרסם את שם המלווה כאמור לא תחול על מפעיל מערכת מקוונת המיועדת למתן הלוואות ולקבלתן או לביצוע תשלומים לאחר, אם מפעיל המערכת אינו נותן ההלוואה או מקבלה.
תחילתו של החוק בתום 3 חודשים מיום פרסומו. התיקון לחוק הפיקוח על שירותים פיננסיים מוסדרים כנוסחו בחוק יהיה ביום תחילתו של חוק הפיקוח על שירותים פיננסיים מוסדרים, והתיקון לחוק הלוואות חוץ בנקאיות יעמוד בתוקפו עד יום תחילתו של חוק הפיקוח על שירותים פיננסיים (שירותים פיננסיים מוסדרים), התשע"ו-2016.